Rooftog in Bronkies: Verdagtes dalk in Vrystaat | Netwerk24
Deur Kaydene Davids 06 November 2019 16:55
'n Beloning van R10 000 is uitgeloof vir inligting wat kan lei tot die inhegtenisneming van gewapende rowers wat 'n finansiële instelling in Bronkhorstspruit in Julie vanjaar beroof het.
Verdagte nommer een.
Minstens een van die gewapende rowers wat Barko Financial Services op 24 Julie in minder as 'n minuut beroof het, lê vermoedelik laag in die Vrystaat.
Elmarie Venter, 'n administratiewe beampte van Barko, sê 'n private ondersoek het aan die lig gebring dat een van die verdagtes hom moontlik in Bloemfontein bevind.
Venter sê die gewapende rowers, waarvan vier op kamera vasgevang is, het blitsig derduisende rande by hul tak in Bronkhorstspruit geroof.
Hoewel die rowers tydens die rooftog in die tak vasgekeer was, het hulle een van die vensters gebreek om te vlug.
Sy doen 'n beroep op mense met inligting om na vore te kom.
" 'n Beloning van R10 000 is uitgeloof vir inligting wat tot die inhegtenisneming van die verdagtes lei."
Mense met inligting oor waar die verdagtes hulle bevind, kan Thinus van Rooyen by 072 181 5268, Mpho Dorian by 078 985 5002 of Johan Müller by 071 353 3948 bel.